**A hagyományos röntgen vizsgálat**

 A háromdimenziós test kétdimenziós vetületét szolgáltatja. Az egymás mögött elhelyezkedő szövetek különböző sugárelnyelődése összegeződve jelenik meg a röntgenképen, vagy a képerősítő és TV kamera rendszeren át a monitoron.

A legegyszerűbb képalkotó a hagyományos röntgenfelvételek rendszere, mely napjainkban már digitális adatokból állítja elő a képeket, melyeket számítógépek segítségével monitoron értékelünk. A szövetek különböző sugárelnyelődések mértéke függ a vizsgált régió vastagságától, a szöveti alkotók sűrűségétől, az alkotóelemek rendszámától. A magas rendszámúak sugárelnyelő képessége magas, ezért a csontok jól ábrázolódnak. A lágyrészek sugárelnyelődése kicsi, ábrázolásukhoz lágyrész technika, bizonyos szerveknél kontrasztanyag alkalmazása szükséges.

A lágyrészek és a csontszövet között 80-90 %-os a denzitás különbség, míg a zsírszövet és az egyéb lágyrészek között csak 10 %-os. Ha a lágyrész szerveket, izomcsoportokat zsírszövet határolja, azok jobban elkülöníthetők. Magas denzitású fehér árnyékot adnak a meszesedések, a mésztartalmú képletek, így a meszesedést mutató tumorok is. A levegő és a gáz csaknem teljesen átengedi a röntgensugarat, ezáltal erős feketedést mutatnak a röntgenfelvételen. A levegő által okozott intenzív kontraszt indirekt módon segít az anatómiai képletek jobb elhatárolásában, a kóros elváltozás határainak megítélésében.

* Nőbetegeink mindig előre jelezzék, ha terhesek!
* Az előző vizsgálatok, kezelések leleteit, zárójelentéseit mindig hozza magával!
* Amennyiben valamely előző vizsgálaton a felvételt kézhez kapta, azt szintén hozza el!